Հիվանդության ծաղկման շրջանում հեմատոլոգիական փոփոխությունները բնութագրվում են ԷՆԱ ոչ զգալի բարձրացումով, չափավոր լեյկոցիտոզով` լեյկոցիտային բանաձևի տեղաշարժումով ձախ, մոնոցիտոզով: Ծաղկման շրջանի տևողությունը 1-2-ից 8-9 օր է: Հիվանդության սիմպտոմների հանգման դեպքում վերանում են ինտոքսիկացիայի և կոլիտի երևույթները: Առողջացման շրջանում տեղի է ունենում օրգանների և համակարգերի խանգարված ֆունկցիաների լրիվ վերականգնում և օրգանիզմից հարուցչի վերացում: Սակայն, ինչպես ցույց են տվել կյանքի ընթացքում կատարված մորֆոլոգիական հետազոտությունները, անատոմիական <<առողջացումը>> հետ է մնում կլինիկականից 2-3 շաբաթ: Ուշ հոսպիտալացումը, ոչ ադեկվատ թերապիան, անբարենպաստ պրեմորբիդ ֆոնը կարող է նպաստել հիվանդության անցմանը խրոնիկ ձևի և հաճախ, այսպես կոչված, հետդիզենտերային վիճակների զարգացման: Դրանք արտահայտվում են ստամոքս-աղիքային տրակտի սեկրեցիայի, ռեզորբցիայի և մոտորիկայի ֆունկցիոնալ խանգարումներով, ասթենիայով: Կախված դիզենտերային պրոցեսի ծանրությունից և ընթացքի բնույթից կլինիկական պատկերը կարող է տարբեր լինել: